b'\n_START_ARTICLE_\nHomoseriinidehydrogenaasi\n_START_PARAGRAPH_\nHomoseriinidehydrogenaasi on oksidoreduktaaseihin kuuluva entsyymi. Yhdiste katalysoi reversiibeli\xc3\xa4 hapetus-pelkistysreaktiota, jossa aspartaattisemialdehydist\xc3\xa4 muodostuu homoseriini\xc3\xa4. Homoseriinidehydrogenaasia esiintyy muun muassa bakteereissa, sieniss\xc3\xa4 ja kasveissa, mutta ei el\xc3\xa4imiss\xc3\xa4. Entsyymi on osa er\xc3\xa4it\xc3\xa4 aminohappoja kuten treoniinia, isoleusiinia ja metioniinia tuottavaa aineenvaihduntareitti\xc3\xa4. Homoseriinidehydrogenaasin EC-numero on EC 1.1.1.3.\n_START_SECTION_\nRakenne ja toiminta\n_START_PARAGRAPH_\nHomoseriinidehydrogenaasista on kaksi rakenteellisesti ja toiminnallisesti hieman toisistaan eroavaa muotoa. Sieniss\xc3\xa4, arkeissa, grampositiivisissa bakteereissa sek\xc3\xa4 er\xc3\xa4iss\xc3\xa4 gramnegatiivisissa bakteereissa homoseriinidehydrogenaasi esiintyy kahdesta samanlaisesta alayksik\xc3\xb6st\xc3\xa4 koostuvana dimeerin\xc3\xa4. Esiermkiksi leivinhiivan entsyymin molekyylimassa on 81 kDa. Sen sijaan kasveissa ja er\xc3\xa4iss\xc3\xa4 gramnegatiivisissa bakteereissa, kuten Escherichia coli, entsyymi esiintyy bifunktionaalisena muotona, jolla on my\xc3\xb6s aspartokinaasin aktiivisuus. T\xc3\xa4m\xc3\xa4 entsyymi on rakenteeltaan tetrameeri. Toimiakseen homoseriinidehydrogenaasi vaatii koentsyymikseen NADH- tai NADPH-molekyylin._NEWLINE_Homoseriinidehydrogenaasin katalysoiman reaktion reaktiomekanismin ensimm\xc3\xa4isess\xc3\xa4 vaiheessa entsyymi pelkist\xc3\xa4\xc3\xa4 aspartaattisemialdehydin C4-asemassa olevan karboksyylihapporyhm\xc3\xa4n aldehydiryhm\xc3\xa4ksi ja hapettaa C1-asemassa olevan aldehydiryhm\xc3\xa4n karboksyylihapporyhm\xc3\xa4ksi. T\xc3\xa4m\xc3\xa4n j\xc3\xa4lkeen mekanismilla on kaksi mahdollisuutta edet\xc3\xa4. Kofaktorina toimina NADH- tai NADPH-molekyyli voi luovuttaa protonin suraan aldehydiryhm\xc3\xa4ll\xc3\xa4, jolloin se pelkistyy ja muodostuu homoseriini\xc3\xa4. Toinen vaihtoehto on, ett\xc3\xa4 pelkistyv\xc3\xa4 v\xc3\xa4lituote esiintyy aldehydin hydraattina eli geminaalisena diolina ja koentsyymi luovuttaa t\xc3\xa4lle molekyylille protonin, samalla kuin toinen hydroksyyliryhmist\xc3\xa4 poistuu molekyylist\xc3\xa4. Homoseriinidehydrogenaasin inhibiittoreita ovat aminohapposynteesin lopputuotteet kuten treoniini, joskin tunnetaan my\xc3\xb6s isoentsyymej\xc3\xa4, joita treoniini ei inhiboi.'